section_heading: 5. sezona
paragraph_text: U petoj sezoni, koja je s emitiranjem započela 28. rujna 2008., gledatelji se upoznaju s događajima koji su se dogodili u proteklih 5 godina od kraja 4. sezone. Prva misterija sezone povezana je s novim suprugom Edie Britt, Daveom Williamsom. Dave dolazi u Wisteria Lane kako bi izvršio osvetu nad čovjekom koji je upropastio njegov život. Susan se pak, nakon razvoda od Mikea, suočava s novim muškarcem u svom životu. Bree je postala poduzetnica čija je kuharica veliki hit u zemlji, no paralelno zbog njene karijere pati i njen brak s Orsonom. Gabrielle i Carlos žive u siromašnijem ambijentu nego proteklih godina i nastoje što bolje odgojiti svoje dvije kćeri, Celiju i Juanitu. Lynette i Tom saznaju kako se njihov sin upustio u aferu s udanom ženom.